Industriens parter vil præsentere selve indholdet af aftale klokken 14.00 søndag.

Der er søndag formiddag indgået forlig om en ny overenskomst på industriens område.

Det oplyser parterne, der præsenterer indholdet klokken 14.00 i Industriens Hus i København.

Overenskomsten mellem Dansk Industri og CO-industri omfatter cirka 230.000 ansatte i industrien og ventes at sætte rammerne for de øvrige overenskomster.

De store grupper i forårets overenskomstforhandlinger er ud over industrien byggeriet med 110.000 beskæftigede, transportsektoren med 80.000, finans med 64.000 og handel og service med 45.000 beskæftigede.

Parterne i industrien har forhandlet om en ny overenskomstaftale siden 4. januar.

/ritzau/